ไทยป่วย “โควิด” เพิ่มอีก 5 ราย มาจากต่างประเทศ ยอดติดเชื้อสะสม 3,564 คน
"ศบค." เผยไทยป่วย “โควิด” เพิ่มอีก 5 ราย มาจากต่างประเทศ ยอดติดเชื้อสะสม 3,564 คน
"ศบค." เผยไทยป่วย “โควิด” เพิ่มอีก 5 ราย มาจากต่างประเทศ ยอดติดเชื้อสะสม 3,564 คน
30 ก.ย. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 30 ก.ย.63 เมื่อเวลา 11.00 น. ระบุ พบผู้ป่วยรายใหม่เพิ่ม 5 ราย มาจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine)
ทั้งนี้ ทำให้จำนวนผู้ป่วยยืนยันสะสมล่าสุดเพิ่มขึ้นเป็น 3,564 ราย เป็นผู้ป่วยที่ติดเชื้อภายในประเทศ 2,445 คน และผู้ป่วยที่ตรวจพบในสถานที่กักกันที่รัฐจัดให้ 626 ราย มีผู้ป่วยที่รักษาหายเพิ่ม 4 ราย รักษาหายแล้ว 3,374 ราย ยังรักษาตัวอยู่ในโรงพยาบาล 131 ราย ไม่มีผู้เสียชีวิตเพิ่มเติม ยอดผู้เสียชีวิตสะสมยังคงอยู่ที่ 59 ราย
สำหรับผู้ติดเชื้อ 5 รายนี้ รายแรก มาจากซูดานใต้ เป็นทหารชายไทย (ทหารช่างเฉพาะกิจ ไปปฏิบัติภารกิจทางทหาร) อายุ 34 ปี เดินทางถึงไทย เมื่อวันที่ 22 ก.ย. ด้วยเครื่องบินเช่าเหมาลำ เที่ยวบินเดียวกับผู้ป่วยยืนยันก่อนหน้า 23 ราย เข้าพัก State Quarantine ใน จ.ชลบุรี ตรวจหาเชื้อครั้งที่ 1 วันที่ 26 ก.ย. ผลไม่ชัดเจน ตรวจซ้ำอีกครั้ง วันที่ 29 ก.ย. ผลพบเชื้อ โดยไม่มีอาการ เข้ารับการรักษาในโรงพยาบาลพระมงกุฎเกล้า กทม.
รายที่ 2-4 มาจากอินเดีย โดยรายที่ 2 เป็นชายชาวอินเดีย อายุ 31 ปี อาชีพพนักงานบริษัท มีใบอนุญาตทำงาน เดินทางถึงไทย วันที่ 23 ก.ย. เที่ยวบินเดียวกับผู้ป่วยยืนยันก่อนหน้า 6 ราย เข้าพัก Alternative Local Quarantine (ALQ) ใน จ.ชลบุรี
ส่วนรายที่ 3 และ 4 เป็นชายไทย อายุ 26 และ 64 ปี เดินทางถึงไทย วันที่ 25 ก.ย.  เที่ยวบินเดียวกับผู้ป่วยยืนยันก่อนหน้า 1 ราย เข้าพัก State Quarantine ใน จ.สมุทรปราการ ตรวจหาเชื้อครั้งแรก วันที่ 28 ก.ย. ผลพบเชื้อ ไม่มีอาการ เข้ารับการรักษาที่ รพ.สมุทรปราการ
รายที่ 5 มาจากคูเวต เป็นชายไทย อายุ 41 ปี อาชีพรับจ้าง เดินทางถึงไทย วันที่ 22 ก.ย. เข้าพัก State Quarantine ใน กทม. ตรวจหาเชื้อครั้งแรก วันที่ 26 ก.ย. ผลพบเชื้อ ไม่มีอาการ เข้ารับการรักษาที่ รพ.นพรัตน์ราชธานี กทม. ทั้งนี้ พบประวัติว่า เมื่อเดือน ม.ค. 63 ผู้ป่วยเดินทางไปคูเวต ทำงานโรงงานกลั่นก๊าซ พักในแคมป์คนงาน ซึ่งมีผู้ป่วยยืนยันโควิด-19 จำนวนมาก ช่วง มิ.ย.-ก.ค. เคยตรวจพบเชื้อโควิด-19 และถูกแยกกัก 14 วัน ในสถานที่ที่โรงงานจัดให้ โดยก่อนเดินทางมาไทยตรวจหาเชื้อ ผลไม่พบเชื้อ